Akso Atisokan

[vignette|[Akso Atisokan]]
## Manawan/Wemotaci
Awacic ka matcehirikotc awesisa

Aci kinec e pa mowisowaspan krika onikihikwa, warowik aci pa aikotapan anowe awacic, Akso icinikatikokopan onikihikwa. micta miniskarikopan neta ka pa aitacikewakopanen, e pa mowisotcik, e micta tca kaie mikiminikarik, icpaskominaniw kaie e micta okohoterik.

Ickwa kisasawaniwoke,kata micta wikcin ki itikokopan okawia. Micta nakasikopan anowe Akso kitci osekweritci okawia, kitci wi tca tipiparitcik aniheriw minciriw kape pipona. Eko mekani mocak kaki pe totcikatekopanen, e kanaweritcikatek minic. Mictahi ko wickictamokopan Akso masko miteriw tca kaie ani e ici mitcik osekwaniw. 
Pamitoneritomokopan ke iti aititcik minawatc, aci nama kinec. Nakasikopan aci minawatckitci matceatohotcik wipatcikan, otaskiwak kiapatc kitci ici nta piponisitcik kitci ici nta otatcihitisotcik, kitci nta atosketcik kirika Otawia, kekotc Omocoma, kekotc Omicomeca, kekotc Octesa. Mocak e ki mireritak e pa taciketc neta otaskiwak, taci kaki pa pimatisirtci omocoma acitc okoma kirika kaskina witcicana kaki pe pimatisirtci neta, nehiro askik, aci weckatc. Mocak e atisokatikotc Otawia kaki pe isparinik weckatc, enkweriw ko ka sakitakopanen e petak e tipatcimonaniwonik. Askowi meka Omocoma kekotc Omicomeca atisokatikokopan kekwariw. Mocak e ki takonik kekwariw e witamowakaniwitc Akso. Aka kitci pakotci totak kekwariw, mocak kitci aiekwamisitc aka kitci ocikohotc notcimik miska pa pimatisite, miska pa atoskete, tipi tatopiponesite. Mocak kaie e ki witamowakaniwitc aka kitci orahotc kekwariw e apatcitatc, kekotc e nipatatc. Ekota ni wetciparinik kirika ekota kaie otinak Nehirowisiw otirisowin itikopan Omocoma. Mocak kaie eki witamakotc tan ke ici witcihatc, kekotc Okawia, kekotc Okoma, kekotc kotakihi ka witci pimatisimatc, e otamiroritci taci pe pimatisitcik. Mocak kaie kitci kicterimatc kaskina awia, nama tepirak witicana, aric ma kaie kotakihi awia miska ke pe wapamatc. Ki witamowakaniwikopan kaie ite ke ici asperimotc, e taritci Ka Tiperitcikeritci. Mocak kaie ki wi nta nesitotam kekwariw e ici pokoserimonaniwonik. Kika mirowapatcitan, kika miro witcihikon kecko... itikopan ko Omocoma acitc Onikihikwa.

Aci tca aka e tepamakopan anihiOkawia acic otawia, e pa mowisoritci, kiapatc warowik iti aicakopan. Kek, petowew awia e tepwatikotc, aci kata wi nta nantowi wapapamew anihi, nac e wapamatc aniowi ka tepwatikotc. Pirew, iteritamokopan meka. 
Kita mireriten ia kitci pa aicihiritan wiec, kitci wapataman pemantcic e icinakok aski, kitci wapamatcik kaie atita ka pimatisitcik ota askik. Kitci wapataman tan kaki ici atisokaskik Kimocom, Kokom kirika Kinikihikok itiko anihi ka tepwatikotc.
Aka orina e saperitomokopanen kitci mowisotc, tecikotc ici mireritamokopan anohowe Akso, ani kitci ici matcewrikotc aniowi awesisa kaki tepwatikotc. Kirowe meka ko sakitakopan anowe Akso e nta pa wahapatak kekwariw notcimik ka takonik, kaskina ka pimatisiritci neta, kaskina mictikwa e kanawapamakopanen ko kirika e aitaskimikarik. Mocak ki wi nta tipirowe wapitam tan kaki itatisokatikotc Otawia kekotc Omocoma. Eko mekani kaki ici kiskinohomakotc, aric kitci mana aitotak, aka kitci ocikohotc.
Aci wapamew e pe ponectitakotc anihi pirewa. Enko anihi kaki aimhikotc, enko anihi ke matcewrikotc nictam. Kitci pa nta kiskinowerikotc notcimik.
- "Tan tca kir e icinikasowin" itakopan anowe Akso
- "Packew kika icinikacin" itiko aniwi pirewa. Witamako ke kotakihi pirewa taritci, aric ma pitoc e icinikatakaniwiritci, pitoc meka e icinakonik taci e pa ici tacikeritci, pitoc e icinakonik ka mitciritci, pitoc itaskwehariw taci pa pimatisiritci.
"Ickoterew" tca anowe icinikatakaniwiw, tawok tca kaie kotakik, notc aric kaie wirowow pitoc icinikasiwok, Peikw anowe e icinikasotc, "Nicirew" kotak kaie "Akisko" ka icinikasotc. Kaskina aniki nitcirowemawok. Peikon kekat e ispokosiak, osam e ici mitciak kekwan, tan ka ici nitawkimakak ciwominan, pirew minan kaie itekopan meka anowe Packew.

Atisokatikopan kaie tan kaki pe ici irakonikewakopanen aniki awesisak weckatc, nictam ka pe askiwok, iriniwa otci ke pe matisiritci. Ki itewakopan aniki pirewok, aka kitci okeitisitcik, aka kitci armisiritci iriniwa e ntohoritci. Kitci kotc miro otatcihitisoritci. Ekotcani mocak kaki pe icinakok, wawatc onotc kiapatc, ekoni isparik itekopan meka anowe Packew.
"Mocak kika witci tacikemitinan, kirowaw e ici iriniekw, Nehirowisiwok, e mawtci kicterimeikw awesisak. Tawok kotakik iriniwok e ki osamihotcik, e ki osami aitotakik, aka e ki otci kicteritakik kekwariw kaki actakaniwonik kitci ki otci matisiwaketcik. Tepirak tca mocak kika nanitcictenawow, aka orina kitci orahowekw, e ntohowekw, awesisak ke miritakokw opimatisiwiniwaw" itikokopan meka kiapatc anihi Packewa.
Picicikw nanakatcihikokopan anihi pirewa ite iti aicatcik, e akine kanawamikotc. Askowi mictikwa wapatahikokopan, tan e irapitisiritci, taci e ici nitawkiritci, tan e aitaskimakarik; Akimaskw, Asati, Cikokw, Irinatikw, Irinacit, Kicik, Mickekwatikw, Mickekwtokw, Minahikw, Oskisk, Otcekipwanaskw, Pakanatikw, Sesekatikw, Wikwasatikw, Winkis.
Ke ntokohowaketc, kata apatcitaw, Wisikipokw, Wipackw, Wikwas ickote, Wapocockw, Pikototokw, Otapi, Ototokwakonockw, Ososoweminatikw, Mirihepokw, Mikwapemici, Masko minan atikw, Mictiko pikiw, Ickockotaminockw, Asosnatikw kekotc Arikitcac.
Ke mawtci mitcik; Irinitikwaporiw, Maskominanatikoriw, Mickekw minana, Miko minanan, Miniciriw, Nipicowaporiw, Ososoweminana, Otehiminana, pikiwa, pirewminana, pakana, powehiminana, krika kotakihi.
Mictahi sakotc mirerimokopan Akso ani e ici okomesitc, kitci miro wawitamakotc kekwariw, kitci miro kiskinohamakotc. Kotakihi awesisa kaie iti witamako kekwariw, ke iti wapamatcik apitc kotc ke iti asitakonik, e atoskatakaniwiritci. Maskwa, Namekosa, Atikamekwa, Amiskwa, Wackeciwa, Akokatcica, Nikikwa, Cicipa acitc Niskawa, Otcockwa, Kinocewa acitc Okaca, Pirecica acitc kotakihi Piresiwa, Cicipicica nac Mosowa kitci iti kiwotamatcik. Mocak tca ko peikokopan anihi Packewa, minawatc tca kotakihi awesisa kitci iti ntawapamatcik. Tarasak wacamec peiko pipona kata itaniho anowe Akso, nac minawatc kitci otitawatc Onikihikwa.
Tipanictawin:E matcectakaniwok
Tipanictawin:Atisokana

Tipanictawin:E matcectakaniwok‎